bluuebunny/crossref_metadata_2025 huggingface dataset:
Οι έλληνες, εβραίοι, μουσουλμάνοι και ντονμέ έμποροι της Θεσσαλονίκης, 1882-1919
Authors: Παπαμίχος-Χρονάκης Πάρις
Published: August 2021

Η διατριβή διερευνά μέσα από μια κοινωνικοπολιτισμική θεωρητική σκοπιά, τον ταξικό και εθνοτικό μετασχηματισμό του ανώτερου εμπορικού στρώματος της Θεσσαλονίκης κατά την ύστερη οθωμανική και μεταοθωμανική περίοδο. Με αφετηρία την ίδρυση του οθωμανικού Εμπορικού Επιμελητηρίου το 1882 και απόληξη την κατάργησή του το 1919 και υιοθετώντας μια θεματική αφηγηματική στρατηγική αναλύει: τα χαρακτηριστικά των ιδιαίτερων εθνοτικών και ταξικών ταυτοτήτων των ελληνορθόδοξων, μουσουλμάνων, ντονμέ και εβραίων εμπόρων την ύστερη οθωμανική περίοδο• τις μορφές, τα όρια και τα νοήματα της συμβίωσης στο χώρο της αγοράς και τη διαμόρφωση μιας εβραϊκής ηγεμονίας• τις διεθνοτικές συγκρούσεις κατά τη Δεύτερη Συνταγματική Περίοδο• τις ανατροπές που επέφεραν οι Βαλκανικοί Πόλεμοι και τις πρώτες απόπειρες προσαρμογής των εμπόρων στη νέα πολιτική πραγματικότητα• τις επιπτώσεις του Πρώτου Παγκοσμίου Πολέμου στην οικονομία της πόλης, στις επιχειρηματικές στρατηγικές, στις συμβολικές αναπαραστάσεις της κοινωνικής ιεραρχίας, στις κοινωνικές συσσωματώσεις και στις ταξικές και εθνοτικές σχέσεις• και τέλος, την αντικατάσταση της εβραϊκής από μια ελληνική ηγεμονία μέσα από την αναδιάρθρωση των θεσμών της αγοράς, την ανάδυση νέων μορφών τυπικής αστικής κοινωνικότητας και την ανασημασιοδότηση της αστικής ταυτότητας των εμπόρων της πόλης. Κεντρικό επιχείρημα της εργασίας είναι ότι ο εξελληνισμός της Θεσσαλονίκης υπήρξε μια διαδικασία που διαπλέχθηκε με το μετασχηματισμό των εθνοτικών και ταξικών ταυτοτήτων, ενέπλεξε ενεργά το ανώτερο επιχειρηματικό της στρώμα και αποκρυσταλλώθηκε όσον αφορά τα κύρια χαρακτηριστικά του ήδη πριν τη Μικρασιατική Καταστροφή, την έλευση των προσφύγων και την έναρξη των συστηματικών κρατικών πολιτικών της ενσωμάτωσης.
Τεχνικές ελέγχου ορθότητας και συντήρησης εφαρμογών βάσεων δεδομένων
Authors: Γαρδικιώτης Σπυρίδων
Published: August 2021

Οι βάσεις δεδομένων και τα συστήματα διαχείρισης τους αποτελούν αναπόσπαστο στοιχείο της αρχιτεκτονικής πλειοψηφίας των σύγχρονων εφαρμογών λογισμικού. Η αλληλεπίδραση μεταξύ του πηγαίου κώδικα αυτού του είδους των εφαρμογών, που είναι γνωστές ως εφαρμογές βάσεων δεδομένων, και της υποκείμενης βάσης δεδομένων εγείρει ένα πλήθος ερωτημάτων αναφορικά με την τεχνολογία λογισμικού τους. Παρόλη την ευρεία διάδοση και χρήση των εφαρμογών αυτών, το εν λόγω ερευνητικό αντικείμενο παραμένει σχετικά ανεξερεύνητο. Η παρούσα διατριβή εισάγει νέες τεχνικές για τον αυτόματο έλεγχο ορθότητας και τη συντήρηση των εφαρμογών βάσεων δεδομένων, καθώς επίσης και ένα σύστημα πολλαπλών πρακτόρων (multi agent system) λογισμικού που διευκολύνει τη χρήση των τεχνικών αυτών σε κατανεμημένα περιβάλλοντα, όπως αυτό του παγκόσμιου ιστού. Πιο συγκεκριμένα, η διατριβή εισάγει δύο νέες τεχνικές παραγωγής δοκιμαστικών περιπτώσεων για τον έλεγχο ορθότητας των εφαρμογών βάσεων δεδομένων, οι οποίες λαμβάνουν υπόψη τις ιδιαιτερότητες των προγραμμάτων με ενσωματωμένες εντολές SQL μέσω της χρήσης ενός γράφου που αναπαριστά με ακρίβεια τη ροή ελέγχου και τη ροή δεδομένων τους. Επιπρόσθετα, και βάσει των παραγόμενων δοκιμαστικών περιπτώσεων, ορίζει νέα κριτήρια για την επάρκεια του ελέγχου ορθότητας τους και διατυπώνει νέες μετρικές για την αξιολόγηση της ποιότητας του πηγαίου κώδικα των εφαρμογών αυτών. Αναφορικά με τη συντήρηση των εφαρμογών βάσεων δεδομένων, η διατριβή πραγματεύεται το ζήτημα της ανάλυσης των επιπτώσεων από αλλαγές του σχήματος της βάσης δεδομένων στον πηγαίο κώδικά τους και εισάγει μια νέα μέθοδο που βασίζεται στην τεχνική του τεμαχισμού προγράμματος (program slicing). Παράλληλα, χρησιμοποιεί συνδυαστικά τα αποτελέσματα των νέων τεχνικών ελέγχου ορθότητας και των κριτηρίων επάρκειας του για την περαιτέρω ανάλυση των επιπτώσεων των αλλαγών αυτών και ως προς τις παραχθείσες δοκιμαστικές περιπτώσεις. Ορίζει επίσης νέες μετρικές που αποσκοπούν στην αποτίμηση της συντηρησιμότητας (maintainability) των εφαρμογών βάσεων δεδομένων απέναντι σε τέτοιου είδους αλλαγές. Τέλος, και προκειμένου να καταστεί δυνατή η εφαρμογή των προαναφερθέντων τεχνικών σε κατανεμημένα περιβάλλοντα, η διατριβή εισάγει ένα σύστημα πολλαπλών πρακτόρων λογισμικού, ορίζοντας την αρχιτεκτονική, την οντολογία, καθώς και τα επιμέρους χαρακτηριστικά των πρακτόρων που το συνιστούν.
Μελέτη της προσαρμογής του υλικού στα τοιχώματα της κοιλότητας σε εμφράξεις σύνθετης ρητίνης - υαλοϊονομερούς κονίας
Authors: Λιούμη Ευαγγελία
Published: August 2021

Σκοπός της εργασίας αυτής ήταν η μελέτη της επίδρασης του εύρους του περιεμφρακτικού χώρου σε σχέση με α) τη συνδυασμένη έμφραξη με υαλοϊονομερή κονία και σύνθετη ρητίνη στο εύρος του περιεμφρακτικού χώρου, β) την επίδραση της συνδυασμένης τεχνικής έμφραξης με υαλοϊονομερή κονία και σύνθετη ρητίνη σε συνδυασμό με την αδροποίηση της αδαμαντίνης και γ) τη θέση όχι μόνο των εξωτερικών ορίων της κοιλότητας, αλλά και στα πλάγια τοιχώματα και τον πυθμένα της. Για το σκοπό της μελέτης παρασκευαστήκαν τυποποιημένες κοιλότητες στις παρειακές και γλωσσικές επιφάνειες ανθρώπινων προγομφίων οι οποίες εμφράχθηκαν με τέσσερεις τεχνικές (I – IV). Στις Ι, ΙΙ και ΙΙΙ η έμφραξη έγινε με την τεχνική της διπλής έμφραξης με υαλονοϊονομερή κονία σε διαφορετικά σχήματα και σύνθετη ρητίνη, ενώ στην ομάδα IV με σύνθετη ρητίνη. Στις μισές κοιλότητες λοξοτομήθηκαν τα αδαμαντινικά όρια και αδροποιήθηκαν μετά την πήξη της υαλοϊονομερούς κονίας. Τα δοκίμια διατηρήθηκαν 24 ώρες σε υδατόλουτρο 37ο C, στη συνέχεια εγκιβωτίσθηκαν και πραγματοποιήθηκαν τομές κάθετα στην παρειακή επιφάνεια στο κέντρο των εμφράξεων. Ακολούθησε λείανση της επιφάνειας σε αδρότητα 0,25 μm, παρατήρηση σε οπτικό μικροσκόπιο και φωτογράφιση συγκεκριμένων περιοχών για όλες τις ομάδες και τέλος μέτρηση του περιεμφρακτικού χώρου.Τα αποτελέσματα έδειξαν ότι: οι περιοχές των εξωτερικών ορίων παρουσίασαν το μικρότερο εύρος περιεμφρακτικού χώρου στα δοκίμια των οποίων τα όρια της αδαμαντίνης είχαν λοξοτομηθεί και αδροποιηθεί. Χωρίς τη χρήση της αδροποίησης παρατηρήθηκαν διαφορές μεταξύ των τεχνικών τοποθέτησης της υαλοϊονομερούς κονίας. Η κεντρική περιοχή του πυθμένα της κοιλότητας έδειξε το μεγαλύτερο εύρος στην ομάδα ΙV ανεξάρτητα από την αδροποίηση ή μη των ορίων. Στις περιοχές των γωνιών του πυθμένα των κοιλοτήτων οι μασητικές – αξονικές δίεδρες γωνίες εμφανίζουν καλύτερη προσαρμογή από τις αυχενικές – αξονικές. Η παρουσία υαλοϊονομερούς κονίας μειώνει το εύρος του περιεμφρακτικού χώρου στον πυθμένα της κοιλότητας, παρατηρείται όμως περιεμφρακτικός χώρος στη διεπιφάνεια υαλοϊονομερούς κονίας σύνθετης ρητίνης όχι τόσο στο κέντρο της έμφραξης όσο στις περιοχές των πλαγίων τοιχωμάτων της κοιλότητας. Παρατηρήθηκε μια τάση εμφάνισης υψηλότερων τιμών εύρους περιεμφρακτικού χώρου στις περιοχές του αυχενικού ημιμορίου της κοιλότητας σε σχέση με αυτές των αντίστοιχων περιοχών του μασητικού ημιμορίου αν και οι διαφορές αυτές ήταν στατιστικά σημαντικές σε λίγες περιπτώσεις. Παρατηρούνται δε ανεξάρτητα από την αδροποίηση ή μη του αδαμαντινικού ορίου.
Χαρτογραφία και χάρτες αφής
Authors: Παπαδόπουλος Κωνσταντίνος
Published: August 2021

Η παρούσα διδακτορική εργασία αποτελείται από τέσσερα κεφάλαια και ένα παράρτημα. Στο πρώτο κεφάλαιο, γίνεται αναφορά στην αίσθηση της όρασης και εξετάζεται η περιβαλλοντική γνώση των ατόμων με πρόβλημα όρασης. Για τη διερεύνηση της περιβαλλοντικής γνώσης χρησιμοποιήθηκε ένα ερωτηματολόγιο, αλλά και η πειραματική προσέγγιση των νοητικών χαρτών των ατόμων με πρόβλημα όρασης, που αφορούσαν την Ελλάδα και την περιοχή γύρω από τη Σχολή Τυφλών Θεσσαλονίκης. Στο δεύτερο κεφάλαιο παρουσιάζεται o κώδικας μπράιγ και οι μέθοδοι παραγωγής του, καθώς επίσης και οι μέθοδοι κατασκευής χαρτών αφής που έχουν αναπτυχθεί τις τελευταίες δεκαετίες. Επιπλέον, παρουσιάζονται αναλυτικά οι τρεις μέθοδοι που χρησιμοποιούνται συχνότερα. Στο ίδιο κεφάλαιο, παρουσιάζεται αναλυτικά η διαδικασία παραγωγής χαρτών αφής με τη χρήση του ηλεκτρονικού υπολογιστή και της στερεοαντιγραφικής μεθόδου και παρουσιάζεται η γραμματοσειρά της Ελληνικής braille γραφής (μορφής ttf), που κατασκευάστηκε στα πλαίσια της διατριβής. Στο τρίτο κεφάλαιο παρουσιάζονται αναλυτικά τα χαρακτηριστικά της χαρτογραφίας αφής. Η επικοινωνία τυφλού και πραγματικού χώρου, μέσω του χάρτη αφής, αναλύεται μέσα από ένα μοντέλο επικοινωνίας, που παρουσιάζει τους παράγοντες που την επηρεάζουν. Προσδιορίζονται οι απτικές μεταβλητές, καθώς και ο τρόπος χρήσης τους, ως ποιοτικές, διατεταγμένες και αριθμητικές, στην κωδικοποίηση των πληροφοριών και τη δημιουργία της “απτικής γλώσσας”. Στο ίδιο κεφάλαιο, παρουσιάζονται οι γενικοί και οι ειδικοί τύποι χαρτών αφής. Αναλυτική αναφορά γίνεται, στα στοιχεία της εξωτερικής και εσωτερικής αναγνώρισης του χάρτη αφής και παρουσιάζονται κανόνες και προτάσεις για τη χρήση των σημειακών, γραμμικών και επιφανειακών συμβόλων, και των Braille επιγραφών. Στο τέλος του τρίτου κεφαλαίου παρουσιάζονται τα αποτελέσματα έρευνας που πραγματοποιήθηκε αναφορικά με την ικανότητα, των τυφλών ατόμων στην εκτίμηση αποστάσεων από χάρτη αφής. Στο τέταρτο κεφάλαιο παρουσιάζεται η εφαρμογή όσων αναφέρθηκαν στα προηγούμενα κεφάλαια για την παραγωγή νέων χαρτών αφής. Κατασκευάστηκαν, ο Άτλαντας αφής του κέντρου της Θεσσαλονίκης, δύο χάρτες της Ελλάδας (πολιτικός και γεωφυσικός), ο χάρτης των Δήμων της Θεσσαλονίκης και ο πτολεμαϊκός χάρτης αφής.
Μεταβολές αιωρούμενων σωματιδίων σε τοπική και παγκόσμια κλίμακα
Authors: Αμοιρίδης Βασίλειος
Published: August 2021

Το αντικείμενο της διατριβής αυτής είναι η μελέτη των οπτικών ιδιοτήτων των αιωρούμενων σωματιδίων με την χρήση μεθόδων τηλεπισκόπησης lidar (light detection and ranging). Η διατριβή επικεντρώνεται στην μελέτη των ιδιοτήτων των αιωρούμενων σωματιδίων στην περιοχή της Θεσσαλονίκης. Στο πρώτο και δεύτερο μέρος της διατριβής παρουσιάζεται το σύστημα lidar του Εργαστηρίου Φυσικής της Ατμόσφαιρας (ΕΦΑ) του Αριστοτελείου Πανεπιστημίου Θεσσαλονίκης και αναλύονται οι μέθοδοι υπολογισμού των κατακόρυφων κατανομών των οπτικών ιδιοτήτων των αιωρούμενων σωματιδίων. Παρουσιάζονται επίσης όλες οι συγκρίσεις σε επίπεδο συστημάτων και αλγορίθμων που πραγματοποιήθηκαν στα πλαίσια του ευρωπαϊκού προγράμματος EARLINET (European Aerosol Research LIdar NETwork), όπου επιβεβαιώθηκε η ακρίβεια των μετρήσεων και των υπολογισμών που διενεργούνται με το lidar του ΕΦΑ στη Θεσσαλονίκη. Στο τρίτο μέρος παρουσιάζονται τα αποτελέσματα της στατιστικής επεξεργασίας των μετρήσεων Raman lidar που πραγματοποιήθηκαν στην Θεσσαλονίκη από το 2001 έως το 2004 στα πλαίσια του ευρωπαϊκού προγράμματος EARLINET. Οι μέσες οπτικές ιδιότητες εξετάζονται ξεχωριστά για το ατμοσφαιρικό οριακό στρώμα και την ελεύθερη τροπόσφαιρα. Στο τέταρτο μέρος της διατριβής επικεντρώνουμε στα επεισόδια σωματιδιακής ρύπανσης στην ελεύθερη τροπόσφαιρα της Θεσσαλονίκης που καταγράφηκαν με το lidar του ΕΦΑ στην χρονική περίοδο 2001-2004. Στο τελευταίο μέρος της διατριβής εξετάζεται η επίδραση των διαφορετικών τύπων αιωρούμενων σωματιδίων στα επίπεδα της UV ακτινοβολίας στο έδαφος. Ο πειραματικός προσδιορισμός του λόγου lidar και της ανακλαστικότητας μεμονωμένης σκέδασης είναι κρίσιμος για την ερμηνεία των επιπέδων της ακτινοβολίας στο έδαφος, ιδιαίτερα για περιοχές όπου έχουμε μεταβλητότητα στον φόρτο της σωματιδιακής ρύπανσης, όπως στην Βόρεια Ελλάδα.
Επίδραση της προπόνησης με έλξη αντίστασης σε κολυμβητές
Authors: Μαυρίδης Γεώργιος
Published: August 2021

Στην κολύμβηση η αύξηση της δυνατότητας του κολυμβητή για εφαρμογή προωθητικής δύναμης μέσα στο νερό είναι σημαντική. Περισσότερη προωθητική δύναμη θεωρητικά έχει ως αποτέλεσμα υψηλότερη ταχύτητα. Στην πρακτική της προπόνησης χρησιμοποιούνται διαφορετικές μέθοδοι και εργαλεία για την αύξηση της ισχύος του κολυμβητή μέσα στο νερό. Η αύξηση αυτή πρέπει να επιτυγχάνεται διατηρώντας παράλληλα μια αποτελεσματική τεχνική. Η προπόνηση με έλξη αντίστασης έχει αποδεχθεί ότι αυξάνει την μέγιστη ταχύτητα κολύμβησης και στα τέσσερα στυλ. Σκοπός της παρούσας εργασίας ήταν να αξιολογήσει την επίδραση της έλξης αντίστασης στα κινηματικά χαρακτηριστικά στο στυλ της ελεύθερης κολύμβησης. Στην έρευνα συμμετείχαν δέκα κολυμβήτριες εθνικού επιπέδου 14-18 ετών, με αγωνιστικό στυλ το ελεύθερο. Κολύμπησαν με τυχαία σειρά 25 m ελεύθερο χωρίς αντίσταση και με τρεις (3) διαφορετικές αντιστάσεις μικρή, μεσαία, μεγάλη, με μέγιστη ταχύτητα. Για τη καταγραφή της υποβρύχιας κίνησης των χεριών των κολυμβητριών χρησιμοποιήθηκαν 4 S-VHS μηχανές λήψης, τοποθετημένες πίσω από ειδικά διαμορφωμένα περισκόπια. Έγινε τρισδιάστατη ανάλυση της κίνησης μέσα στο νερό με τη χρήση του λογισμικού APAS. Για τη διαβάθμιση του χώρου χρησιμοποιήθηκε κύβος διαστάσεων 1m x 3m x 1m. Για το σύνολο των επιλεγμένων κινηματικών μεταβλητών έγινε ανάλυση διακύμανσης για εξαρτημένες μετρήσεις ως προς έναν παράγοντα (συνθήκη μέτρησης), ο οποίος είχε τέσσερις βαθμίδες. Για τον εντοπισμό των επιμέρους διαφορών εφαρμόστηκε το τεστ πολλαπλών συγκρίσεων LSD. Τα αποτελέσματα έδειξαν ότι η χρήση των αντιστάσεων ως μέθοδο προπόνησης με αντίσταση είναι αποδοτική και ενδείκνυται παρά τις διαφοροποιήσεις που επιφέρει στο απόλυτο μήκος, τη συχνότητα χεριάς, τη μετακίνηση του χεριού προς τα πίσω και στην ταχύτητα κολύμβησης. Η σταθερότητα του σχετικού μήκους χεριάς κατά τις προωθητικές φάσεις και πολύ περισσότερο η σταθερότητα του εύρους των εγκάρσιων κινήσεων του χεριού αποτελούν ισχυρές ενδείξεις ότι το κέρδος σε δύναμη που υπάρχει με τη χρήση των αντιστάσεων, δεν αλλοιώνει την τεχνική πέρα από τους φυσικούς περιορισμούς που επιβάλλει η αύξηση της αντίστασης μέσα στο νερό. Συνεπώς με γνώμονα πάντα ότι οι μικρότερες αποκλίσεις της τεχνικής σε συνδυασμό με την αύξηση της δύναμης είναι το ζητούμενο, προτείνεται η χρήση των αντιστάσεων με το μικρότερο δυνατό μέγεθος, που είναι ικανό να επιφέρει αλλαγές στη δύναμη.
Συγκριτικές επιδράσεις διαφορετικών τεχνικών εξάσκησης στη μάθηση και εκτέλεση αντιληπτικο-κινητικών δεξιοτήτων των άνω ακρών
Authors: Χατζηνικολάου Κωνσταντίνος
Published: August 2021

Η παρούσα διατριβή σχεδιάστηκε με σκοπό τη μελέτη των συγκριτικών επιδράσεων τεσσάρων τεχνικών εξάσκησης στη μάθηση και εκτέλεση μιας αντιληπτικο-κινητικής στόχευσης σε κινούμενο στόχο με το άνω άκρο. Για την επίτευξη του συγκεκριμένου σκοπού, αρχικά αξιολογήθηκε η επίδοση 40 δεξιόχειρων ατόμων(19,95+-3,97 ετών) κατά την εκτέλεση μιας αντιληπτικο-κινητικής δοκιμασίας στόχευσης. Εξαρτημένη μεταβλητή αποτέλεσε ο αριθμός των επιτυχημένων προσπαθειών στόχευσης. Εν συνεχεία τα άτομα αυτά κατανεμήθηκαν σε τέσσερις πειραματικές ομάδες(ΠΟ)[ομάδα Φυσικής Εξάσκησης(ΟΦΕ)(Ν=8), ομάδα Νοητικής Εξάσκησης(ΟΝΕ)(Ν=8), ομάδα Μοντελικής Εξάσκησης(ΟΜΕ)(Ν=8), ομάδα Εξάσκησης σε Εικονικό Περιβάλλον(ΟΕΠ)(Ν=8)] και μία ομάδα ελέγχου(ΟΕ)(Ν=8). Κάθε ΠΟ ενεπλάκη σε πρόγραμμα εξάσκησης, στην εκτέλεση μιαε αντιληπτικο-κινητικής δοκιμασίας στόχευσης, διάρκειας 4 ημερών. Για το ίδιο χρονικό διάστημα, η ΟΕ ενεπλάκη - για λόγους παρακίνησης - σε ένα πρόγραμμα επίλυσης γνωστικών έργων ασύνδετων, με την αντιληπτικο-κινητική δοκιμασία στόχευσης των ΠΟ(επίλυση τρισδιάστατων προβλημάτων). Μετά το πέρας των ΠΟ(επίλυση τρισδιάστατων προβλημάτων). Μετά το πέρας των 4 ημερών εξάσκησης, η επίδοση τόσο των ΠΟ όσο και της ΟΕ επαναξιολογήθηκε στην αρχική δοκιμασία στόχευσης. Βρέθηκε στατιστικά σημαντική βελτίωση της επίδοσης[Φ(4,35)=3.059 ρ<0.05] μόνο για τις ομάδες ΦΕ(95q35,2=-6.16922, p<0.05) και εξάσκησης σε ΕιΠ(95q35,2=-3.61125, p<0.05). Αντίθετα, στις ομάδες ΝΕ και ΜΕ παρατηρήθηκε βελτίωση, που δεν ήταν, στατιστικά σημαντική, ενώ η ΟΕ δεν σημείωσε βελτίωση. Η βελτίωση της επίδοσης της ΟΦΕ και της ΟΕΠ αποδόθηκε στην εμπλοκή συγκεκριμένων γνωστικών και κινητικών μηχανισμών του νευρικού συστήματος. Συμπεραίνεται, συνεπώς, ότι οι δυο προαναφερθείσες τεχνικές εξάσκησης αποτελούν ιδιαίτερα αποτελεσματικές τεχνικές μάθησης και εκτέλεσης δοκιμασιών στόχευσης. Τα ευρήματα της παρούσας έρευνας ερμηνεύονται με βάση σύγχρονα θεωρητικά δεδομένα που αφορούν στη μάθηση των αντιληπτικο-κινητικών δεξιοτήτων. Τέλος, συζητώνται οι θεωρητικές και εφαρμοσμένες προεκτάσεις των ευρημάτων στον χώρο της φυσικής αγωγής και του αθλητισμού.
Christfried Jakob on the cerebral cortex
Authors: Θεοδωρίδου Ζωή
Published: August 2021

The present dissertation examines the culmination of Christfried‟s Jakob neurobiological, neurophilosophical and neuroeducational ideas from 1890 to 1949. His work numbers 30 books and 200 articles on developmental, evolutionary, anatomical and pathological issues in neurobiology and it further includes pioneering contributions in modern scientific fields such as educational neuroscience and neurophilosophy. We have divided Jakob‟s work into three periods. During the „early‟ period (1890–1912), Jakob mostly carried out anatomical work. In his „middle period‟ (1913–1935), he elaborated psychobiological ideas. In the „late‟ period (1936–1949), he came up with synthetic neurobiological and neurophilosophical theories. His works were written in German and Spanish and a couple of papers in French. Thus, they had scarce diffusion in the English literature. Given that Jakob‟s works still provide meaningful clues on the riddle of the human brain, an objective of this study was to render his legacy accessible by a wider audience. Accordingly, an aim of my dissertation consisted in crediting Jakob for the formulation of original ideas in evolutionary, behavioral, cognitive, affective and educational neuroscience as well as in neurophilosophy. In a broad framework, I retraced the evolution of Jakob‟s avant garde thought and bridged his still timely works with the modern literature.
Ανάλυση της εικονογράφησης και της σύνθεσης των σελίδων σχολικών εγχειριδίων
Authors: Μαραβέλης Ιωάννης
Published: August 2021

Η σύγκριση των εκπαιδευτικών πρακτικών που ενσωματώνουν τα διδακτικά βιβλία Φυσικών Επιστημών Ελλάδας και USA, στηρίχθηκε:1. στη συνδυαστική μελέτη των εικόνων ως προς την ισχύ της ταξινόμησης, το βαθμό της τυπικότητας και την ισχύ της περιχάραξης του απεικονιστικού τους κώδικα.Εδώ διαπιστώθηκε η σταδιακή μετάβαση, περνώντας από το Γυμνάσιο στο Λύκειο, από το Προοδευτικό Δημόσιο στο Προοδευτικό Μεταφορικό και στο Προοδευτικό Εσωτερικό. Η ίδια σταδιακή μετάβαση παρατηρείται από το Prentice Hall Biology, (2008), στο Holt Chemistry, (2007), και τέλος στο Glencoe Science, Physics California Edition: Principles and Problems. Επιπλέον η μετάβαση αυτή στα εγχειρίδια της Φυσικής συνδυάζεται και με κάποια ισχυρή περιχάραξη.2. στην περιχάραξη στις σχέσεις ισχύος που εγκαθιστά η μορφή της σελίδας και η περιχάραξη στις σχέσεις συμμετοχής.Στα βιβλία της Βιολογίας και της Χημείας παρατηρούμε την σταδιακή μεταβολή από τις μη γραμμικές σελίδες των εγχειριδίων του Γυμνασίου στον γραμμικό τρόπο ανάγνωσης των εγχειριδίων του Λυκείου, ενώ στα βιβλία της Φυσικής του Γυμνασίου και του Λυκείου παρατηρούμε διατήρηση του γραμμικού τρόπου ανάγνωσης. Αντίστοιχη σταδιακή μεταβολή (μη γραμμικές → γραμμικές) παρατηρούμε από τα: Glencoe Science, Physics και Holt Chemistry, στο Prentice Hall Biology. Όμως ως προς την συνέπεια και την ομοιομορφία της συνολικής εμφάνισης της σελίδας παρατηρούμε ενίσχυση του ενδιαφέροντος και αύξηση της συμμετοχής του μαθητή και στα δέκα τρία ελληνικά εγχειρίδια και στα: Prentice Hall Biology, Holt Chemistry,, Glencoe Science, Physics.Βάσει των συμπερασμάτων αυτών θα μπορούσε κανείς να ισχυριστεί ότι στα σχολικά εγχειρίδια που κατατάχθηκαν στο Προοδευτικό Δημόσιο πεδίο το εγχείρημα της αναπλαισίωσης δε στέφθηκε με επιτυχία, αφού θέτουν το μαθητή σε θέση μη προνομιακή.Αντίθετα όμως, εμείς πιστεύουμε ότι η σταδιακή μετάβαση των σχολικών εγχειρίδιων Φυσικών Επιστημών, περνώντας από το Γυμνάσιο στο Λύκειο, από το Προοδευτικό Δημόσιο στο Προοδευτικό Μεταφορικό και στο Προοδευτικό Εσωτερικό, οδηγεί στην ομαλή μετάβαση του μαθητή από το απλό, το γνώριμο και το γενικό, στο επιστημονικό, το υψηλό και το εξειδικευμένο. Η ίδια λογική χαρακτηρίζει και την μετάβαση από το Προοδευτικό Δημόσιο στο Προοδευτικό Μεταφορικό και στο Προοδευτικό Εσωτερικό που παρατηρούμε από το Prentice Hall Biology, στο Holt Chemistry,, και τέλος στο Glencoe Science, Physics California Edition. Αυτό εξάλλου φαίνεται πολύ πιο καθαρά στην σύγκριση που κάναμε ανά θεματική ενότητα. Εκεί βλέπουμε ότι η συσχέτιση των εικόνων, όπου αυτό έχει γίνει, με το Προοδευτικό Δημόσιο πεδίο και ακολούθως από το Προοδευτικό Μεταφορικό ότι δεν αποτελεί αδυναμία αλλά επιλογή για αντιστάθμιση της μη προνομιακής θέσης του μαθητή από την παροχή καθαρής επιστημονικής γνώσης με τη διασύνδεση της παρεχόμενης γνώσης με την καθημερινή ζωή.
Μελέτη του ρόλου της λεπτής υφής της χρωμόσφαιρας στο σχηματισμό του μαγνητικού θόλου και στη διάδοση των κυμάτων
Authors: Κοντογιάννης Ιωάννης-Δημήτριος
Published: August 2021

Η χρωμόσφαιρα είναι ένα ιδιαίτερα ανομοιογενές και δυναμικό στρώμα της ηλιακής ατμόσφαιρας. Υψηλής ανάλυσης παρατηρήσεις έχουν δείξει ότι αποτελείται κυρίως από μικρής κλίμακας δομές, οι οποίες σχετίζονται με το μαγνητικό πεδίο. Στην παρούσα διατριβή χρησιμοποιούμε παρατηρήσεις σε διάφορα μήκη κύματος για τη μελέτη των ταλαντώσεων και των κυμάτων στον ήρεμο Ήλιο και τη σχέση τους με το μαγνητικό πεδίο και τις δομές μικρής κλίμακας της χρωμόσφαιρας, που ονομάζονται ψηφίδες. Οι παρατηρήσεις λήφθηκαν κατά τη διάρκεια μιας σειράς συντονισμένων παρατηρήσεων του Ήλιου, η οποία περιελάμβανε όργανα στο διάστημα (Transition Region and Coronal Explorer, Michelson Doppler Imager της αποστολής SoHO, φασματοπολωσίμετρο στο Solar Optical Telescope της αποστολής Hinode) και ένα επίγειο τηλεσκόπιο (Dutch Open Telescope). Τα δεδομένα αποτελούνται από χρονικές σειρές εικόνων και μαγνητογραμμάτων μιας περιοχής του μαγνητικού δικτύου, στο κέντρο του ηλιακού δίσκου και καλύπτουν διάφορα ύψη της ηλιακής ατμόσφαιρας, από τη βάση της φωτόσφαιρας ως την ανώτερη χρωμόσφαιρα. Χρησιμοποιώντας ανάλυση κυματιδίου, μελετήσαμε την κατανομή της ισχύος των ταλαντώσεων στο διδιάστατο οπτικό πεδίο, όπως επίσης και την μεταβολή της με το ύψος και τη σχέση της με το μαγνητικό πεδίο και τις χρωμοσφαιρικές ψηφίδες. Με μια μέθοδο παρέκτασης, η οποία στηρίζεται στην υπόθεση των μηδενικών ρευμάτων, υπολογίσαμε το μαγνητικό πεδίο της χρωμόσφαιρας, ενώ κάνοντας χρήση ενός ημι-εμπειρικού ατμοσφαιρικού μοντέλου υπολογίσαμε το ύψος του μαγνητικού θόλου. Η κυματική διάδοση ανάμεσα στα στρώματα της ηλιακής ατμόσφαιρας μελετάται με ανάλυση διαφοράς φάσης. Τα αποτελέσματά μας δείχνουν ότι η ισχύς των ταλαντώσεων κατανέμεται σε επιμήκεις δομές γύρω από το μαγνητικό δίκτυο, οι οποίες συμπίπτουν με τις θέσεις των χρωμοσφαιρικών ψηφίδων. Επιπλέον, γύρω από το μαγνητικό δίκτυο, στις παρατηρήσεις στη φασματική γραμμή Ηα βρίσκουμε ενισχυμένη ισχύ στη φωτόσφαιρα (άλως ισχύος) και μειωμένη στη χρωμόσφαιρα (μαγνητική σκιά). Η μαγνητική σκιά και η άλως ισχύος αποδίδονται στην αλληλεπίδραση μεταξύ των ακουστικών ταλαντώσεων και των χρωμοσφαιρικών ψηφίδων, οι οποίες σκιαγραφούν τα κεκλιμένα μαγνητικά πεδία της χρωμόσφαιρας και σχηματίζουν το μαγνητικό θόλο. Ο μαγνητικός θόλος διαχωρίζει την ηλιακή ατμόσφαιρα σε μια μαγνητισμένη και μια μη-μαγνητισμένη συνιστώσα και πάνω σε αυτή την οριακή επιφάνεια, τα ακουστικά κύματα υφίστανται μετατροπή και ανάκλαση. Η κλίση του μαγνητικού πεδίου, στο ύψος του μαγνητικού θόλου, καθορίζει το ποσοστό των κυμάτων που μεταδίδονται στη χρωμόσφαιρα ή ανακλώνται πίσω στη φωτόσφαιρα και είναι υπεύθυνα για την εμφάνιση της μαγνητικής σκιάς και της άλω ισχύος.
Θερμική ισορροπία στο ανθρώπινο σώμα και θερμική άνεση
Authors: Καταβούτας Γεώργιος
Published: August 2021

Αντικείμενο της συγκεκριμένης διατριβής είναι η διερεύνηση της θερμικής άνεσης και της θερμικής ισορροπίας του ανθρώπου σε ένα θερμό εξωτερικό περιβάλλον, διαφοροποιώντας το βαθμό προσαρμογής, την έκθεση στην άμεση ηλιακή ακτινοβολία καθώς και το επίπεδο της δραστηριότητας σε διάφορα θερμοκρασιακά επίπεδα. Η προσέγγιση αυτή για επιλεγμένες ομάδες μελέτης στο πεδίο υλοποιείται: α) με ταυτόχρονες θερμοφυσιολογικές μετρήσεις, β) με προσομοίωση των ροών μεταξύ του ανθρώπινου σώματος και του ατμοσφαιρικού περιβάλλοντος και γ) με προσομοίωση θερμοφυσιολογικών δεικτών. Τέλος, διερευνάται η πιθανή επίδραση ενός αέριου ρυπαντή, όπως είναι το όζον, σε όρους του θερμικού ισοζυγίου του ανθρώπου μέσω των μεταβολών που παρατηρούνται άμεσα σε παραμέτρους της φυσιολογίας. Από την μελέτη των θερμοφυσιολογικών παραμέτρων βρέθηκε ότι η υπόθεση της σταθερής παραγωγής θερμότητας από το μεταβολισμό με κριτήριο μια επιλεγμένη δραστηριότητα δεν συνάδει με τις πραγματικές συνθήκες και πραγματοποιείται στο πλαίσιο της απλοποίησης των υπολογισμών, ενώ η διαφορά της πειραματικής από τη θεωρητική μέση θερμοκρασία δέρματος υπέδειξε την αδυναμία του μοντέλου να την προσδιορίσει μέσω μια εμπειρικής εξίσωσης, ιδιαίτερα για μη προσαρμοσμένους οργανισμούς. Παράλληλα, η προσομοίωση των ροών βάσει των πειραματικών τιμών της μέσης θερμοκρασίας δέρματος και της παραγωγής θερμότητας από το μεταβολισμό υπέδειξε ότι ακόμη και για συγκεκριμένη δραστηριότητα στο ίδιο θερμικό περιβάλλον, το πλεόνασμα ή η απώλεια θερμότητας μέσω της ακτινοβολίας, της μεταφοράς, της εξάτμισης και της αναπνοής δύναται να διαφέρει μεταξύ υγιών ατόμων καθώς και μεταξύ των πειραματικών φάσεων.
Η επίδραση της εικονικότητας στη διαμόρφωση τρόπων έκφρασης και επικοινωνίας κατά τη μετάβαση από τον προφορικό στο γραπτό λόγο
Authors: Αργυροπούλου Μαρία
Published: August 2021

Η αλληλοδραστική σχέση εικονικότητας και πραγματικότητας αποτελεί το αντικείμενο διαπραγμάτευσης της παρούσας διατριβής. Η μελέτη της εικονικότητας στην έκφραση και την επικοινωνία δεν αποτελεί ένα ασφαλές εγχείρημα, υπό την έννοια ότι η εικόνα αναπαριστά την πραγματικότητα με τις άπειρες όψεις που αυτή λαμβάνει. Η πρόσληψή της καθορίζεται από τους όρους του αποδέκτη της, και απαιτείται, μια ευρύτερη θεώρηση του φαινομένου της γλώσσας.Στόχος αυτής της μελέτης είναι, αρχικά, ο εντοπισμός και η εξερεύνηση των γλωσσικών πραγμάτων για να χαρούμε συνειδητά, σα γνώση, αυτό που υπάρχει ελεύθερο στην πραγματικότητα. Οι αρχέγονες σημασιοδοτικές συμπυκνώσεις μέσα από σύμβολα δεν είναι δυνατόν να μορφοποιηθούν γλωσσικά στο σύνολό τους από τον άνθρωπο. Η συμπύκνωση μέσα από εικόνες και σύμβολα, που παίρνει μια μορφή αντιληπτή τόσο νοητικά όσο και αισθητηριακά μας οδηγεί στη μελέτη της εικονικότητας και του τρόπου που αυτή επιδρά στην έκφραση και την επικοινωνία. Η συνέχεια της προσπάθειας συνίσταται στο να διαπιστωθεί, αν αυτό το απόθεμα εικόνων, παραβολών, φανταστικών δημιουργημάτων και συμβολικών σημαδιών που διαθέτει ο άνθρωπος από καταβολής του, προκειμένου να εκφραστεί και να επικοινωνήσει -και που εκτίθεται σε συνεχείς κλονισμούς από τη συνεχή εξέλιξη του πολιτισμού- υπόκειται σε αλλοιώσεις ή διατηρεί την ίδια σημασία και αλλοιώνεται ελάχιστα, κατά τη μετάβαση από τον προφορικό στο γραπτό λόγο. Τέλος ερευνάται κατά πόσο το γλωσσικό επίπεδο ανάπτυξης επιδρά στην παρουσίαση της ερμηνείας των σχέσεων μέσα από εικόνες και στην αποκρυστάλλωσή τους μέσω των συμβόλων.
Reconfigurable architecture structures for the BLAST DNA sequencing algorithm
Authors: Σωτηριάδης Ευριπίδης
Published: August 2021

Computational Molecular Biology or Bioinformatics is an emerging area for Electronic and Computer Engineering. Bioinformatics research results are expected to have a great impact on Biology and on Medical research, leading to new medicines or treatments for several diseases. The Bioinformatics area consists of several algorithms and datasets, leading to computationally challenging problems. Datasets have exponentially grown in size over the last few years, and the trend continues. Thealgorithms have several variations, depending on the size and the nature of datasets. Several algorithms are usually combined to solve bioinformatics problems. The BLAST algorithm is considered to be the most widely used one in the Bioinformatics community, and is used in many Bioinformatics problems, e.g. to find similarity between fragments of genetic data (query) and an organism (database), even if there are mutations or data that are not properly decoded (non exact match algorithm). Reconfigurable logic has been used in numerous problems to accelerate theexecution time of many applications, FPGAs have been previously used to map exact matching algorithms or less sophisticated Βioinformatics algorithms vs. BLAST. This dissertation presents a system based on reconfigurable logic to implement the BLAST algorithm, regardless of data size or algorithm variation. The BLAST algorithm has been studied in depth and the corresponding architectures have been designed and evolved in four different generations. The architectures are original and unique in offering a completely general solution for all BLAST variations. All architectures have been thoroughly post place and route simulated and the results have been confirmed against results of the most broadly accepted version of software (the NCBI BLAST). In addition, a laboratory prototype system has been build on an off-theshelf platform and all major technical implementation problems have been solved, including I/O issues. The TUC BLAST system, which is presented in this work, is one to three orders of magnitude faster than a general purpose computer running the BLAST algorithm.
Χορευτική-μουσική ταυτότητα και ετερότητα
Authors: Παπακώστας Χρήστος
Published: August 2021

The present dissertation aims at studying dancing and music and the relationship between these two forms of culture in the construction of the cultural identity of the Roma in Heracleia of the Prefecture of Serres. Nowadays, Heracleia is a town with 4,000 residents. Its population has a mixed ethnological composition: Vlachs, natives (Greek speakers, and Slavic speakers), refugees, Sarakachans, Roma and Gypsies. In the past Heracleia was known as Tzumaya and was flourishing both financially and culturally thanks to its geographical position in the times of the Ottoman Empire and thanks to its famous bazaar. Thus, for a more complete understanding of the changes and transitions that took place it is significant to embody history as a new fundamental framework of interpretation. An important research tool for the accentuation of the principal arguments of thedissertation is the space. In this specific experiential paradigm the construction of identities and the distinction between the ethnic groups is also reflected on the organization of space. The neighborhood, the space of the Roma(sedentary gypsies), is juxtaposed to the respective neighborhood of the Vlachs, the market. Thus, the space is not only examined a “geography” but as a historical and dynamic category connected and interacting with culture. The dynamic quality of dancing and music, the ethnic mosaic and the history of Heracleia and the neighboring area as well as the continuous mobility of the Roma musicians invites us to investigate if there is actually a total isomorphism of space and culture. Music and dancing are not seen as static and fixed cultural phenomena but as historical, dynamic and fluid categories that are the object of negotiation of collective identities and variants. Dancing and music are simultaneously products and processes and do not merely reflect the social structures but are closely related to the cultural identity of a group. For the transgression of the dichotomy structure/action we adopt the theory of practice (Bourdieu 1977). In this way, dancing and music become cultural practices, by which the Roma of Heracleia handle their cultural identity in any historical conditions. Especially in the case of the Roma, this approach is even more helpful, because, as a social group with a low social status, within music and dancing they are given the chance to re-determine their identity in relation to the others. That is to say that by applying various practices of resistance, acquiescence, conflict and acceptance, they attempt to give a positive perspective to their cultural identity. In the framework of this dissertation the dancing phenomenon in the neighbourhood of the Roma and the music, as a prominent form of their professional activity, are examined.
Η έρευνα της σοφίας ως γνωστικού χαρακτηριστικού των ατόμων και κυρίως των ηλικιωμένων
Authors: Μωραΐτου Δέσποινα
Published: August 2021

Ο βασικός σκοπός της παρούσας διατριβής ήταν η διερεύνηση των διαστάσεων της σοφίας ως ψυχολογικής δομής. Κατά δεύτερο λόγο η εργασία αυτή αποσκοπούσε στη διερεύνηση των αναπτυξιακών προτύπων καθώς και των επιδράσεων του φύλου, του μορφωτικού και του κοινωνικομορφωτικού επιπέδου, του είδους του επαγγέλματος και της συζυγικής κατάστασης όσον αφορά στην απόδοση ειδικών ψυχολογικών διαστάσεων στη σοφία. Επιπλέον σε τρίτο επίπεδο, η εν λόγω προσπάθεια στόχευε στην εμπειρική επιβεβαίωση της ύπαρξης ως δομικών συστατικών στη σοφία, τριών ψυχολογικών διαστάσεων οι οποίες βρέθηκε ότι της αποδίδονται μέσα από τις γλωσσικές περιγραφές.
Ο ρόλος της έκφρασης συναισθημάτων μέσα στην οικογένεια και της συναισθηματικής νοημοσύνης νεαρών ατόμων στις ακαδημαϊκές τους επιδόσεις
Authors: Βουτυρά Αναστασία
Published: August 2021

Η παρούσα διδακτορική διατριβή αποσκοπεί στο να διερευνήσει κατά πόσο η συναισθηματική νοημοσύνη φοιτητών και φοιτητριών και η έκφραση θετικών και αρνητικών συναισθημάτων μέσα στην οικογένειά τους επηρεάζουν τις ακαδημαϊκές τους επιδόσεις. Το δείγμα της έρευνας είναι 257 φοιτητές και φοιτήτριες, από το Χαροκόπειο Πανεπιστήμιο, ηλικίας 18 έως 24 ετών, καθώς και οι γονείς τους, 250 μητέρες και 241 πατέρες. Οι στόχοι της έρευνας ήταν να μελετηθούν οι ατομικές διαφορές μεταξύ των συμμετεχόντων στην έρευνα ως προς τη συνολική τους συναισθηματική νοημοσύνη, ως προς επιμέρους όψεις της, αλλά και ως προς ορισμένους κοινωνικο-δημογραφικούς παράγοντες όπως η ηλικία, ο τόπος γέννησης, το φύλο, ο αριθμός των αδελφών, η σειρά γέννησης και το επάγγελμα των γονιών τους, σε σχέση με τις ακαδημαϊκές τους επιδόσεις. Η συναισθηματική νοημοσύνη και η έκφραση συναισθημάτων μέσα στην οικογένεια των υποκειμένων της έρευνας αξιολογήθηκαν με βάση τα εξής ερωτηματολόγια: 1. Το ερωτηματολόγιο απόδοσης έργου MSCEIT των Mayer, Salovey και Caruso για τη μέτρηση της ΣΝ ως γνωστική ικανότητα. 2. Το ερωτηματολόγιο αυτοαναφοράς EQ-i του BarΟn για τη μέτρηση της ΣΝ ως χαρακτηριστικό γνώρισμα της προσωπικότητας και 3. Το ερωτηματολόγιο αυτοαναφοράς SEFQ για την έκφραση συναισθημάτων της Halberstadt. Οι ακαδημαϊκές τους επιδόσεις αξιολογήθηκαν με βάση το μέσο όρο της γενικής βαθμολογίας τους σε όλα τα μαθήματα, κατά τη διάρκεια του ακαδημαϊκού έτους κατά το οποίο συμμετείχαν στην έρευνα. Τα αποτελέσματα της έρευνας έδειξαν ότι όψεις της συναισθηματικής νοημοσύνης των συμμετεχόντων στην έρευνα όπως, η συναισθηματική κατανόηση και η ευτυχία, αποτέλεσαν σημαντικούς παράγοντες για την πρόβλεψη των ακαδημαϊκών τους επιδόσεων. Από την έρευνα προέκυψε επίσης ότι άλλοι παράγοντες όπως ο τόπος γέννησης (γέννηση στο εξωτερικό) και η ηλικία των συμμετεχόντων συνέβαλαν σημαντικά στην πρόγνωση των ακαδημαϊκών τους επιδόσεων.
Ο σοφός βασιλιάς
Authors: Αβραμίδου Ελένη
Published: August 2021

Σκοπός της διατριβής αυτής είναι η διερεύνηση της μορφής του σοφού-βασιλιά των κομφουκιανών Αναλέκτων, εστιάζοντας σε ζητήματα θεμελίωσης αυτής της καθ’ όλα πολιτικής παρουσίας, η οποία ανάγεται σε κορωνίδα της ηθικο-πολιτικής θεωρίας που εισηγείται ο Κομφούκιος. Εξετάζονται η γνωσιολογική, ηθική και παιδαγωγική θεμελίωση της υπεροχής του σοφού έναντι του μη-σοφού, εξαιτίας της οποίας ο σοφός καλείται να αναλάβει τη διακυβέρνηση της κομφουκιανής ιδανικής πολιτείας και, επίσης, διερευνώνται ανάλογα ζητήματα θεμελίωσης στον Πλάτωνα. Από την έρευνα αναδύονται τα θεμελιώδη χαρακτηριστικά, καθώς και τα στοιχεία εκείνα που συνετέλεσαν στη διαμόρφωση και την ανάπτυξη του σοφού-βασιλιά και του φιλοσόφου-βασιλιά σε δύο διακριτές κοινωνικο-πολιτικές συνιστώσες, καθώς, επίσης, συγγένειες και αποκλίσεις δύο σκέψεων που αναπτύχθηκαν σε εντελώς διαφορετικά φιλοσοφικά συμφραζόμενα και αποτελούν, αντίστοιχα, τις απαρχές της ελληνικής, δηλαδή, δυτικής σκέψης και της κινεζικής. Αναδεικνύεται, έτσι, η πολιτική και ηθική θεωρία, με την οποία ο Κομφούκιος, παρόμοια με τον Πλάτωνα και τη δική του θεωρία, απομακρύνεται από το παλαιό πολιτικό παράδειγμα, εισάγοντας νέα δεδομένα στον τρόπο διακυβέρνησης μέσω της σύζευξης εξουσίας και γνώσης με την ηθική ως κύριο διακύβευμα.
Η εκπαίδευση των εκπαιδευτικών στην Ελλάδα και στην Αγγλία
Authors: Γεωργιάδης Μιχαήλ
Published: August 2021

Στην εργασία αναλύονται τα προγράμματα της πανεπιστημιακής εκπαίδευσης των εκπαιδευτικών που προορίζονται για την ελληνική δευτεροβάθμια εκπαίδευση καθώς και της εκπαίδευσης των εκπαιδευτικών της τεχνικής εκπαίδευσης. Διερευνάται επίσης το θεσμικό πλαίσιο για τη λειτουργία των θεσμών για την επιμόρφωση των εκπαιδευτικών της ίδιας βαθμίδας. Όλα τα στοιχεία που αναφέρονται τοποθετούνται μέσα στο ιστορικό τους πλαίσιο και στο πλαίσιο της εκπαιδευτικής πολιτικής, αλλά και της γενικότερης συζήτησης για τα αντίστοιχα θέματα. Αντιστοίχως, διερευνάται η εκπαιδευτική πραγματικότητα της Αγγλίας, όπου μια μορφή επαγγελματικής εκπαίδευσης για τους εκπαιδευτικούς της δευτεροβάθμιας εκπαίδευσης έχει θεσπισθεί από τις αρχές του 20ου αιώνα, ενώ στην παρούσα φάση επιχειρείται να ενισχυθεί το πρακτικό και σχολικό στοιχείο των σχετικών προγραμμάτων και η ενδοσχολική επιμόρφωση έχει καταστεί αποκλειστική μορφή επιμόρφωσης. Αντίθετα, στην Ελλάδα μέχρι σήμερα απουσιάζουν τα επαγγελματικά κριτήρια στο σχεδιασμό των προγραμμάτων. Κάτι τέτοιο δεν συμβαίνει στην περίπτωση των εκπαιδευτικών της τεχνικής εκπαίδευσης, ενώ η επιμόρφωση έχει εισέλθει σε μια περίοδο αναζήτησης της πολυτυπίας και πολυμορφίας.
Η διαπαιδαγώγηση του ανθρώπου κατά τον Απόστολο Παύλο
Authors: Μπιτσάκης Αντώνιος
Published: August 2021

Με την παρούσα διδακτορική διατριβή επιχειρείται μια συστηματική προσέγγιση του παιδαγωγικού έργου του Αποστόλου Παύλου, με τα δεδομένα των σύγχρονων Επιστημών της Αγωγής. Σκοπός της είναι να διερευνήσει και να παρουσιάσει τον Απ. Παύλο ως διδάσκαλο, πνευματικό πατέρα και παιδαγωγό.Η ερευνητική μεθοδολογία που ακολουθήθηκε είναι η ιστορική έρευνα και η ανάλυση περιεχομένου.Η μελέτη χωρίζεται σε δύο μέρη. Στο πρώτο μέρος, που αποτελείται από δύο κεφάλαια, γίνεται ιστορική αναδρομή στο ιστορικό, φιλοσοφικό και παιδαγωγικό πλαίσιο της εποχής του Απ. Παύλου και εξετάζεται η παιδαγωγική ανθρωπολογία του. Αναλύονται οι θεμελιώδεις ανθρωπολογικές αρχές που διέπουν το παιδευτικό έργο του. Το δεύτερο μέρος της μελέτης είναι χωρισμένο σε τρία κεφάλαια. Στο πρώτο κεφάλαιο εξετάζονται οι μορφές και οι έννοιες της αγωγής του Αποστόλου. Στο δεύτερο κεφάλαιο ερευνάται η διδακτική μεθοδολογία του και στο τρίτο η προσωπικότητά του ως διδασκάλου, πνευματικού πατέρα και παιδαγωγού.Από την όλη διερεύνηση του θέματος προέκυψε ότι ο Απ. Παύλος ήταν ένας σπουδαίος διδάσκαλος και παιδαγωγός. Υπήρξε μια κορυφαία πνευματική και παιδαγωγική φυσιογνωμία της Εκκλησίας με ρηξικέλευθες απόψεις για τα κοινωνικά, πολιτικά και θρησκευτικά δεδομένα της εποχής του. Η ζωή και η διδασκαλία του αποτελούν ανεκτίμητες πηγές έμπνευσης και δράσης στο δύσκολο έργο της διαπαιδαγώγησης του ανθρώπου.
Ανίχνευση και εξόρυξη οικονομικών και εμπορικών πληροφοριών, από τα δεδομένα διαδικτύου με χρήση "ευφυών μέσων" (intelligent agents), και παρουσίαση αυτών των πληροφοριών στους χρήστες με χρήση κινητών συσκευών
Authors: Τατσιόπουλος Χρήστος
Published: August 2021

Στα πλαίσια της παρούσης διδακτορικής διατριβής, εξετάζονται σύγχρονες μεθοδολογίες αναπαράστασης και διαχείρισης γνώσης όπως οι οντολογίες. Επίσης, εξετάζονται σύγχρονες μεθοδολογίες ανακάλυψης και διανομής γνώσης και περιεχομένου όπως οι ευφυείς διαμεσολαβητές (intelligent agents). Μαζί με τα ανωτέρω, εξετάζονται αλγόριθμοι ανάκτησης γνώσης από πολύ μεγάλους όγκους δεδομένων, αναπαριστάμενων υπό την μορφή οντολογιών και δενδρικών δομών υπό την έννοια ταξινομημένων γράφων, βάσει πιο κλασσικών μεθοδολογιών και μοντέλων που αφορούν και αναπτύχθηκαν κυρίως για επιχειρηματικά δεδομένα, όπως είναι οι αλγόριθμοι ταξινόμησης, ομαδοποίησης και συσχέτισης. Η παρούσα Δ.Δ. εξετάζει επίσης με βάση τις ανωτέρω μεθοδολογίες την «ομοιότητα» (similarity) κατανόησης εννοιών σε κάποιο ορισμένο πεδίο γνώσης από συγκεκριμένους χρήστες του πεδίου αυτού. Στη συνέχεια, προτείνει μία μεθοδολογία αυτόματης ανταλλαγής δομημένου περιεχομένου και εννοιών μεταξύ αυτών, ανάλογα των κοινών ή μη ενδιαφερόντων τους. Το σύστημα αναπτύσσεται σε θεωρητικό επίπεδο στην μεθοδολογία ONARM και υλοποιείται σε επίπεδο λογισμικού με βάση την προτεινόμενη μεθοδολογία στο σύστημα Concept Net.
Η διαδικασία διαμόρφωσης ενιαίας τουριστικής πολιτικής στην Ευρωπαϊκή Ένωση
Authors: Χριστίδου Αγνή
Published: August 2021

Η παρούσα διατριβή πραγματεύεται τη διαδικασία διαμόρφωσης ενιαίας τουριστικής πολιτικής στην Ευρωπαϊκή Ένωση, παρακολουθώντας την πορεία της από την ίδρυση των Ευρωπαϊκών Κοινοτήτων μέχρι σήμερα και εξετάζει τις επιδράσεις των ευρωπαϊκών θεσμικών εξελίξεων και πιο συγκεκριμένα των ευρωπαϊκών πολιτικών στον ελληνικό ξενοδοχειακό κλάδο. Στο πρώτο μέρος παρουσιάζεται σε αδρές γραμμές το ιστορικό πλαίσιο εξέλιξης του τουριστικού φαινομένου και εν συνεχεία αναπτύσσεται ο τουρισμός στην παγκόσμια, ευρωπαϊκή και εθνική του διάσταση. Ακολούθως, αναλύεται ο ξενοδοχειακός κλάδος στην Ελλάδα μέσα από τις πιο σημαντικές πτυχές του, δεδομένου ότι θα αποτελέσει στις επόμενες ενότητες το όχημα διακρίβωσης των επιδράσεων των ευρωπαϊκών πολιτικών στις λειτουργίες του. Το δεύτερο μέρος εστιάζει στην πορεία της Ευρωπαϊκής Ένωσης από την ίδρυσή της μέχρι τη Συνθήκη της Λισαβόνας και επικεντρώνεται ειδικά στις περιόδους, όπου θεσμικές μεταβολές διαδραμάτισαν καθοριστικό ρόλο στην ένταξη του τουρισμού στις Συνθήκες και στη διαδικασία διαμόρφωσης ευρωπαϊκής τουριστικής πολιτικής. Το τρίτο μέρος εξετάζει τις πολιτικές της Ε.Ε., που έχουν ειδικό βάρος για τον τουριστικό τομέα και επιχειρεί να αναδείξει το θεσμικό αποτύπωμά τους στον τομέα και ιδιαίτερα στον ελληνικό ξενοδοχειακό κλάδο. Στο τέταρτο μέρος αναλύεται η μετάβαση από το εθνικό πρότυπο τουριστικής πολιτικής στο ευρωπαϊκό και επιχειρείται παράλληλα να προσεγγιστεί ο βαθμός διείσδυσης των μέτρων των ευρωπαϊκών πολιτικών στον ελληνικό ξενοδοχειακό κλάδο με εργαλείο τις επιπτώσεις των πολιτικών αυτών στην ίδρυση και τη λειτουργία της ξενοδοχειακής επιχείρησης.
Συμβολή στη διαχείριση της πολιτιστικής κληρονομιάς με τη χρήση Γεωγραφικών Συστημάτων Πληροφοριών
Authors: Σιμώνη Ελένη
Published: August 2021

Κεντρικό σημείο αναφοράς της διατριβής είναι η σύγχρονη πόλη, στο υπέδαφος της οποίας σώζονται αρχαιολογικά στρώματα. Η ανακάλυψή τους κάτω από τον ενεργό οικιστικό ιστό καθώς και η αρχαιολογική έρευνα που ακολουθεί θεωρούνται από πολλούς αιτία ανάσχεσης της κατασκευαστικής και αναπτυξιακής διαδικασίας. Ωστόσο, εδώ υποστηρίζεται ότι η ύπαρξη αρχαιολογικού υποστρώματος στην πόλη αποτελεί ένα από τα συγκριτικά πλεονεκτήματα της αναπτυξιακής της προοπτικής. Προς τούτο η ερευνητική μεθοδολογία χρησιμοποιεί ποιοτικά και ποσοτικά δεδομένα, ενώ ως μελέτη περίπτωσης επιλέγεται το Σχέδιο Πόλεως των Πατρών. Αρχικά η έρευνα βασίζεται στην αρχειακή και βιβλιογραφική επισκόπηση και στη διεξαγωγή δομημένων συνεντεύξεων με ειδικούς επιστήμονες. Στη συνέχεια, γίνεται χρήση της τεχνολογίας των Γεωγραφικών Συστημάτων Πληροφοριών και της Στατιστικής για τη δημιουργία βάσης δεδομένων, την ψηφιακή επεξεργασία της, την παραγωγή και δημιουργία προγνωστικών μοντέλων και την ανάδειξη της στατιστικής σχέσης της πολεοδομικής με την αρχαιολογική πληροφορία. Από τα αποτελέσματα, αποδεικνύεται ότι είναι δυνατή η κατασκευή μοντέλου πρόβλεψης της πιθανολογούμενης ύπαρξης αρχαίων σε μια πόλη, αλλά και του πιθανολογούμενου βάθους εντοπισμού τους, βασισμένη στην καταγραφή και επεξεργασία της πολεοδομικής και αρχαιολογικής πληροφορίας, που προέρχεται από τις εκσκαφές 5 συνεχόμενων ετών, ακόμα κι αν δεν γνωρίζει κανείς ή δεν λαμβάνει υπόψη τίποτε άλλο από την ιστορία της πόλης αυτής. Χρησιμοποιώντας αρχαιολογικές παραμέτρους σε συνδυασμό με πολεοδομικά δεδομένα είναι δυνατόν να κατασκευαστούν εξειδικευμένα μοντέλα, που μπορούν να αποτυπώσουν τις επιπτώσεις του αρχαιολογικού υποβάθρου μιας πόλης στις τρέχουσες λειτουργίες της και το αντίθετο. Τα αποτελέσματα αυτά μπορούν να χρησιμοποιηθούν τόσο σε επιχειρησιακό επίπεδο, στην άσκηση της αρχαιολογικής έρευνας και της παρακολούθησης της οικοδομικής δραστηριότητας στην πόλη, όσο και ως συμβολή σε μια ευρύτερη διερεύνηση για τη θέση της πολιτιστικής κληρονομιάς στη διαμόρφωση και προβολή της σύγχρονης πόλης.
Οι ασθένειες της ελονοσίας και της φυματίωσης στον ελλαδικό χώρο κατά τα τέλη του 19ου και τα μέσα του 20ου αιώνα
Authors: Μαρσέλου Αδαμαντία
Published: August 2021

Στην παρούσα διδακτορική διατριβή παρουσιάζονται οι δημογραφικές διακυμάνσεις του πληθυσμού στον ελλαδικό χωρό εν σχέσει με τις ενδημούσες επιδημίες της Ελονοσίας και της Φυματίωσης, κατά τα τέλη του 19ου έως και τα μέσα τυ 20ου αιώνα.
Το νομικό καθεστώς των πατριαρχικών και σταυροπηγιακών μονών στην ελληνική επικράτεια
Authors: Μάρκος Βασίλειος
Published: August 2021

Ο θεσμός των Πατριαρχικών και Σταυροπηγιακών Μονών, δηλαδή η κατά παρέκταση της εκκλησιαστικής δικαιοδοσίας υπαγωγή ορισμένων Μονών απευθείας στον οικείο Πατριάρχη αντί του επιχώριου Αρχιερέα, αποτελεί έναν από τους αρχαιότερους θεσμούς της Ορθόδοξης Εκκλησίας, με ιδιαιτέρως μακρά παράδοση στο κλήμα του Οικουμενικού Πατριαρχείου. Εντός της ελληνικής επικράτειας είναι δυνατή, κατά το δίκαιο της Ορθόδοξης Εκκλησίας, η ίδρυση «σταυροπηγίων» μόνον από τον Οικουμενικό Πατριάρχη Κωνσταντινουπόλεως, παρότι σήμερα στους κόλπους της Εκκλησίας της Ελλάδος, έχει θεσμοθετηθεί και η υπαγωγή Σταυροπηγιακών Μοναστηρίων στην οικεία Ι. Σύνοδο. Στόχος της διατριβής ήταν να διαπιστωθεί σε ποιο βαθμό και με ποιο τρόπο η ύπαρξη των επιμέρους εκκλησιαστικών δικαιοταξιών της Ορθόδοξης Εκκλησίας στην Ελλάδα επηρεάζει την οργάνωση και τη λειτουργία των Πατριαρχικών και Σταυροπηγιακών Μονών, μέσα από την ανάλυση, συγκριτική επισκόπηση και συνθετική παρουσίαση του νομικού καθεστώτος αυτών. Η έρευνα οριοθετήθηκε από την περίοδο της τουρκοκρατίας μέχρι και τους νεότερους χρόνους, με τις απαραίτητες αναδρομές και στη βυζαντινή περίοδο, στο μέτρο που αυτό κρίθηκε αναγκαίο για τη διασάφηση του νομοκανονικού πλαισίου, το οποίο διαμορφώθηκε κατεξοχήν εθιμικώς και κατοχυρώθηκε με συνοδικές αποφάσεις μέσα στην πάροδο των αιώνων. Η ίδρυση και λειτουργία των Πατριαρχικών Σταυροπηγίων στην ελληνική επικράτεια, παραμένει ένα ζήτημα επίκαιρο και πρακτικό με σημαντικές προεκτάσεις στις διεκκλησιαστικές σχέσεις, και τούτο παρά τα σημαντικά κενά της σύγχρονης ελληνικής νομοθεσίας.
Η κληρονομιά του πολέμου
Authors: Κωνσταντινάκου Δέσποινα-Γεωργία
Published: August 2021

Θέμα της διδακτορικής διατριβής αποτελεί η λεγόμενη «κληρονομιά» του πολέμου και ειδικότερα δύο από τα πιο σημαντικά και ταυτόχρονα κατά κάποιο τρόπο άβολα ζητήματα, αυτά των επανορθώσεων – αποζημιώσεων και τις ποινικής δίωξης των Εγκληματιών Πολέμου, που συνεχίζουν ακόμα και σήμερα, σχεδόν 70 χρόνια από τη λήξη του πολέμου να απασχολούν το δημόσιο διάλογο. Με τη συγκεκριμένη διατριβή επιχειρείται αφενός για πρώτη φορά μια συνολική έρευνα των παραπάνω ζητημάτων και αφετέρου μια συγκριτική προσέγγιση της πολιτικής που ακολούθησε το ελληνικό κράτος απέναντι κάθε μια από τις 3 δυνάμεις κατοχής, με σκοπό να διακριβωθεί αν ο τρόπος χειρισμού υπήρξε ενιαίος ή αν τελικά το ειδικό βάρος κάθε χώρας, οι διεθνείς συσχετισμοί, τα πολιτικά και οικονομικά συμφέροντα επηρέασαν τον τρόπο με τον οποίο οι ελληνικές κυβερνήσεις διαχρονικά αντιμετώπισαν τα δύσκολα αυτά ζητήματα. Η διδακτορική διατριβή βασίζεται κατά κύριο λόγο σε πρωτογενείς πηγές από την Ελλάδα και το Εξωτερικό. Το αποτέλεσμα καταδεικνύει με απόλυτη σαφήνεια πως η Ελλάδα δεν εφάρμοσε μια ενιαία πολιτική. Αντίθετα το διεθνές κλίμα και οι πολιτικές – κοινωνικές – οικονομικές ανάγκες της χώρας καθόρισαν αποφασιστικά τη στάση της ελληνικής πολιτείας, που έριξε αναπόφευκτα το μεγαλύτερο βάρος της προσπάθειας για υλική και ηθική ικανοποίηση στην Γερμανία, ενώ αντίθετα φρόντισε να κλείσει τα ανοιχτά ζητήματα με την Ιταλία και σε μικρότερο βαθμό με τη Βουλγαρία γρήγορα και αθόρυβα.